Tiener sterf na bakkie oor hom ry: maats geweldig getraumatiseerdJohn Kuhne. Foto: Facebook Maroela Media het vroeër berig Kuhne, ŉ gr. 11-leerling aan die Hoërskool Louis Trichardt, is op ŉ plaas in die omgewing dood toe hy en ŉ paar vriende vermoedelik springhase gaan jag het. Annemarie Kuhne, John se tannie, het aan Maroela Media gesê John het agter op ŉ vierwielmotorfiets gesit en een van sy vriende het bestuur. “Die motorfiets se ligte het nie gewerk nie en van sy vriende het met die bakkie agter hulle aangery om lig te maak,” het Anne-marie gesê. “John het afgeval toe die motorfiets omgeslaan het en die bakkie het bo-oor hom gery.” John is na ŉ hospitaal in Louis Trichardt gehaas, maar het Dinsdagoggend aan sy beserings beswyk. Volgens Anne-marie het familie van regoor die land gekom om John se ouers, Michael en Karin en sy suster, Suné, te ondersteun. “Dit gaan onder omstandighede oukei met hulle. Hier is verskriklik baie mense. Karin se broer is hier, my sussie-hulle is hier, al die kinders [wat by die ongeluk betrokke was] se ouers is hier. Hier is heeltyd mense om hulle moed in te praat en te ondersteun.” John se vriende wat by die ongeluk betrokke was, sal almal berading ontvang, het sy gesê. “Hulle is geweldig getraumatiseerd na wat gebeur het. Dit is vir hulle onbeskryflik sleg.” Anne-marie het gesê John was ŉ geliefde kind wat mal was oor sport en akademies baie goed presteer het. Hy het ook vir sy skool se eerste hokkiespan uitgedraf. “’n Mens kan net op sy Facebook-blad gaan kyk wat sy vriende daar oor hom skryf om te sien hoe baie hy vir mense beteken het. Daar was so baie mense wat vir hom lief was en almal het van hom gehou.” ŉ Gedenkdiens sal Vrydag om 14:00 in die NG Kerk Soutpansberg in Louis Trichardt gehou word. Die verassing sal privaat geskied.